Broj: 711-I-1091-P-117/21-02-19

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te, Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Gabrijele Đokić,** na 130. sjednici, održanoj 11. lipnja 2021.g., daje sljedeće

**OČITOVANJE**

1. **Dužnosnik koji po prestanku obnašanja dužnosti koristi pravo na naknadu plaće u trajanju od šest mjeseci propisanu Zakonom o lokalnoj i područnoj (regionalnoj) samoupravi i Zakonom o obvezama i pravima državnih dužnosnika, ne može koristiti pravo povratka na rad.**
2. **Dužnosnik koji nakon prestanka obnašanja dužnosti temeljem sporazuma sklopljenog s prethodnim poslodavcem koristi pravo povratka na rad ima pravo na naknadu nakon prestanka obnašanja dužnosti najviše do iznosa dviju plaća, sukladno odredbama Zakona o lokalnoj i područnoj (regionalnoj) samoupravi te Zakona o obvezama i pravima državnih dužnosnika.**

Obrazloženje

Zahtjev za očitovanjem podnijela je Gabrijela Đokić te je u knjigama ulazne pošte zahtjev zaprimljen pod poslovnim brojem 711-U-1789-P-117/21-01-4 dana 14. svibnja 2021. g., povodom kojeg se vodi predmet broj P-117/21.

U predmetnom zahtjevu podnositeljica postavlja pitanje može li dužnosnik koji odabere ostvarivati pravo naknade plaće nakon prestanka obnašanja dužnosti to činiti do povratka, odnosno rasporeda na rad za poslove koje je obavljao prije obnašanja dužnosti ili je, ukoliko ima sporazum sa prethodnim poslodavcem o povratku na posao onemogućeno njegovo pravo na primanje naknade. Nadalje, postavlja se pitanje i ostvaruje li dužnosnik uz pravo naknade plaće i pravo na staž osiguranja razdoblje od dva mjeseca nakon prestanka obnašanja dužnosti do rasporeda na radno mjesto. Podnositeljica pritom navodi kako zamjenica gradonačelnika posjeduje dva sporazuma s prethodnim poslodavcima o povratku na rad.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a u odnosu na dužnosnika u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, nakon prestanka obnašanja dužnosti dužnosnik može obavljati druge poslove u smislu redovitog i stalnog zanimanja te isti imaju pravo povratka na rad temeljem sporazuma s prethodnim poslodavcem.

Povjerenstvo međutim ukazuje i na relevantne odredbe Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) te Zakona o obvezama i pravima državnih dužnosnika (101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.).

Člankom 90.a. stavkom 4. Zakona o lokalnoj i područnoj (regionalnoj) samoupravi propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Člankom 90.b Zakona lokalnoj i područnoj (regionalnoj) samoupravi propisano da po prestanku profesionalnog obnašanja dužnosti općinski načelnik, gradonačelnik, župan i njihov zamjenik koji je prije obnašanja dužnosti bio zaposlen na neodređeno vrijeme, ima pravo rasporeda odnosno povratka na rad odgovarajućom primjenom odredaba zakona kojim se uređuju obveze i prava državnih dužnosnika.

Člankom 15.d Zakona o obvezama i pravima državnih dužnosnika propisano je da dužnosnik koji nije ponovno imenovan na dužnost koju je obnašao ili na drugu dužnost, a koji je prije obnašanja dužnosti bio zaposlen na neodređeno vrijeme u tijelima državne uprave, pravosudnim tijelima, kaznenim tijelima, stručnoj službi Hrvatskoga sabora, Uredu predsjednika Republike Hrvatske, stručnoj službi i uredima Vlade Republike Hrvatske, stručnoj službi Ustavnog suda Republike Hrvatske, stručnoj službi pučkog pravobranitelja, stručnoj službi pravobranitelja za djecu, stručnoj službi pravobranitelja za ravnopravnost spolova, stručnoj službi pravobranitelja za osobe s invaliditetom, Državnom uredu za reviziju i u drugim tijelima koja se osnivaju za obavljanje državne službe, tijelima lokalne i područne (regionalne) samouprave, javnoj službi, izvanproračunskim fondovima, pravnim osobama u vlasništvu ili pretežitom vlasništvu Republike Hrvatske i pravnim osobama u vlasništvu ili pretežitom vlasništvu jedinica lokalne i područne (regionalne) samouprave, ima pravo rasporeda, odnosno povratka na rad, na poslove koje je obavljao prije obnašanja dužnosti ili na druge odgovarajuće poslove, bez provedbe javnog natječaja.

Sporazumom između dužnosnika i čelnika tijela, odnosno osobe ovlaštene za zastupanje u ostvarivanju prava i obveza iz radnog odnosa ili u svezi s radnim odnosom, pobliže će se odrediti uvjeti ostvarivanja prava iz stavka 1. toga članka.

Zahtjev za raspored, odnosno povratak na rad dužnosnik mora se podnijeti najkasnije u roku od 15 dana od dana prestanka obnašanja dužnosti.

Čelnik tijela, odnosno osoba ovlaštena za zastupanje u ostvarivanju prava i obveza iz radnog odnosa ili u svezi s radnim odnosom, dužna je u roku od 45 dana od dana podnošenja zahtjeva, donijeti odluku o rasporedu, odnosno povratku na rad dužnosnika.

Dužnosnik, nakon prestanka obnašanja dužnosti do rasporeda, odnosno povratka na rad na poslove koje je obavljao prije obnašanja dužnosti ili na druge odgovarajuće poslove, ima pravo na naknadu najviše do iznosa dviju plaća sukladno članku 15. ovoga Zakona.

Dužnosnik kojem čelnik tijela, odnosno osoba ovlaštena za zastupanje u ostvarivanju prava i obveza iz radnog odnosa ili u svezi s radnim odnosom, nije donijela odluku o rasporedu, odnosno povratku na rad u roku iz stavka 4. ovoga članka ili ako odluku o rasporedu, odnosno povratku na rad dužnosnik nije prihvatio, ima pravo na naknadu plaće sukladno članku 15. ovoga Zakona od dana nakon prestanka obnašanja dužnosti.

Povjerenstvo stoga ističe kako dužnosnik nakon prestanka mandata može iskoristiti naknadu plaće u trajanju od šest mjeseci ili pravo povratka na posao u kojem slučaju temeljem članka 15. d. Zakona o obvezama i pravima dužnosnika ima pravo na naknadu najviše do iznosa dviju plaća.

Nadalje, a u odnosu na računanje staža osiguranja, Povjerenstvo ističe kako ono nije nadležno tijelo za davanje mišljenja o navedenom pitanju.

Pritom, ukazujemo da je člankom 10. stavkom 5. Zakona o ustrojstvu i djelokrugu tijela državne uprave ( „Narodne novine“, broj 85/20) propisano da je Ministarstvo pravosuđa i uprave, između ostalog, nadležno za obavljanje upravnih i stručnih poslova koji se odnose na: politički sustav, sustav i ustrojstvo državne uprave, ustrojstvo i djelokrug lokalne i područne (regionalne) samouprave; statusna pitanja državnih dužnosnika; izborno pravo i izborni sustav; registar birača, osobna stanja građana koja se odnose na državne matice, registar životnog partnerstva i promjene osobnog imena; opće zakonsko uređenje ustanova; političke stranke, vjerske zajednice, udruge, zaklade, službene evidencije utvrđene posebnim zakonima; opći upravni postupak, uredsko poslovanje, natpisne ploče javnopravnih tijela i druge poslove opće uprave, upravnu inspekciju, planiranje i nadzor zapošljavanja u državnoj upravi; stručno osposobljavanje i usavršavanje te radnopravni položaj zaposlenih u državnoj upravi i lokalnoj i područnoj (regionalnoj) samoupravi; primjenu etičkih načela; praćenje načina korištenja sredstava rada te primjenu suvremenih metoda rada u državnoj upravi; poticanje znanstvenog i stručnog razvitka te ostvarivanje međunarodne suradnje u pitanjima upravnog prava i prava na lokalnu samoupravu.

Slijedom navedenog, Povjerenstvo upućuje podnositeljicu zahtjeva da se s navedenim upitom obrati Ministarstvu pravosuđa i uprave.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica, putem dostavljene adrese
2. Objava na internetskoj stranici Povjerenstva
3. Pismohrana